### Beslutningstema

Det skal besluttes, om der skal frigives midler til igangsætning af Totalentreprenøropgaven for opførelse af et nyt Toftlund Sport-og Fritidscenter.

### Historik

I 2018 igangsatte Tønder Kommune udarbejdelsen af en udviklingsplan for Toftlund. På baggrund af udviklingsplanen pegede Toftlunds Udviklingsråd på bevægelsesområdet i den nordlige del af byen, som det første indsatsområde, der skulle udvikles. Bevægelsesområdet omfattede fritidsfaciliteterne i de daværende [adresse] - og omkring liggende områder.

Med igangsætning i 2021 - er der med afsæt i den overordnede vision - udarbejdet en masterplan for området, som blev godkendt af § 17, stk. 4 udvalget. Denne omfattede oplæg til, at der skete en hel nytænkning af hele halområdet - som kunne omfatte en nybygning af det meste, dog med fokus på, at det stadig indeholdt de nuværende funktioner. Dertil også, at hal 2 ikke skulle omfattes af indsatsen, men bevares.

Oplægget omfattede, at de nuværende funktioner skulle være indeholdt i det nye center - samtidig med, at der skulle være fokus på tilgængelighed og para-sport, som et kommende para-sportscenter for området samt etableres en springsal. Udover dette, var det et væsentlig fokuspunkt, at det kommende nye center skulle være til for at skabe fællesskab for byen, hvor man også have fokus på bæredygtighed - såvel socialt som fysisk - med stort fokus på at der blev en bedre sammenhæng med byen, således at stedet kunne blive stedet fællesskaberne skabes og dyrkes i fremtiden Toftlund.

I 2023 blev det besluttet at sende et projekt ud i en totalentreprisekonkurrence. Dette projekt skulle omfatte, at man så på at nyetablere de nuværende muligheder i området, med multisal, hal 2, fitness, cafe, klublokaler med meget mere. Dog også, at hal 2 ikke var en del af projektet ligesom den nuværende multisal var en mulighed at ændre på, hvis det fandtes fornuftigt i sammenhængen.

I november 2023 blev projektet sendt ud i et EU-udbud, og i januar 2024 blev fem totalentreprenør teams udvalgt til at give tilbud på projektet.

### Sagsfremstilling

Efter en prækvalifikation, har 5 indbudte teams givet bud på opgaven.

§17, stk. udvalget for Toftlund Udviklingsplan er den 16. maj blevet præsenteret for forslagene samt dommerkomiteens indstilling af vinderteam. Udvalget har enstemmigt godkendt, at dommerkomiteens indstilling følges ligesom de godkender, at vinderprojektet præsenteres for alle interesserede i Toftlund Sport- og Fritidscenter den 31. maj 2024 kl. 13.00.

Processen er således nu så vidt, at det udførende arbejde med at etablere et nyt "Toftlund Sport og Fritidscenter" er klar til udførsel, hvor midler afsat til opgaven søges frigivet.

Der søges frigivet midler, som er afsat til og med 2024. Efterfølgende vil der i overslagsårene ske løbende frigivelse dertil.

### Økonomi

Der søges om at få frigivet midlerne i 2024 på 26,3 mio. kr. til Totalentreprenørarbejdet.

Der er samlet afsat 33,846 mio. kr. fra 2018-2024. I overslagsårene er der afsat hhv. 10,0 mio. kr. i 2025 og 42,5 mio. kr. i 2026., således at den samlede bevilling er på 86,346 mio. kr. Heraf er der tidligere frigivet 7,583 mio. kr. til udarbejdelse af Masterplan, programudarbejdelse og udbud af arbejdet samt til byens udvikling i forhold til udviklingsplanen med udviklingskonsulent, gavlmalerier, belysning samt øvrige indsatser fra Udviklingsrådet.

Udviklingsrådet har fortsat en ramme stående på ca. 870.000 kr., som er prioriteret til indsatser i midtbyen.

Det samlede projekt omkring Toftlund Sport og Fritidscenter vil i forhold til totalentreprenøropgaven beløbe sig til 70 mio. kr., hvortil der er afsat midler til udenomsarealer/parkering samt til selve udbudsprogrammet og konkurrencen samt til bygherrerådgivning og tilsyn - samlet på ca. 10. mio. kr.

### Indstilling Vicekommunaldirektøren indstiller,

|  |  |
| --- | --- |
| at | der gives en anlægsbevilling og frigivelse af rådighedsbeløb på 26,3 mio. kr. til projekt "Toftlund Sport og Fritidscenter", |
| at | finansieringen sker af det afsatte rådighedsbeløb til projekt "Udviklingsplan Toftlund", og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. maj 2024, pkt. 16:

Indstillingen anbefales.

### Beslutning

Kommunalbestyrelsen erklærede Oliver Eriksen (V) inhabil, hvorfor han ikke deltog i sagens behandling.

Indstillingen godkendt.